text:
Episode 7: Nemeye kuvuga ibinyoma mbwirwa ko ari ryo Shya ryanjye
Ako kanya nagiye kuryama mu modoka, nongeye kubumbura amaso tugeze ahantu ntazi tuvamo twinjira mu nzu nziza cyane gusa ngikandagizamo akaguru umutima uransimbuka.
Hari mu nzu icanye amatara meza abengerana, n’ ibizunga amaso ahunyeza nakuyemo inkweto nicara mu ntebe.
Hashize akanya wa mugore ahamagara izina Bella, hitaba umukobwa waje yihuta cyane maze aramutegeka,
We-“Jyana uyu mwana umwereke douche yoge, yiyunganye ubundi umugaburire umwereke aho aryama….hariya mu cyumba cy’ abashyitsi, twe turananiwe tugiye kuryama”
Amaze kuvuga atyo yahise ambwira,
We-“Ntugire ikibazo hano ntacyo uraza kubura, ibyo kurya birahari, ibyo kunywa n’ ibindi, uraza no kuryama uruhuke, ntugire ubwoba rero”
Nikirije nzunguza umutwe ako kanya aragenda, Bella ampereza ikiganza ndamukurikira ajya kunyereka aho nogera , ndangije kwitegura ajyana ku meza ampereza ibyo kurya dore ko nari nshonje nibwiriza icyo gukora.
Nyuma y’ akanya gato Bella yarambajije,
Bella-“Uturutse hehe? Ufite icyo upfana na Mabuja? Ko mbona mudasa se? Cyangwa bagutoraguye ku nzira?”
Yambajije atyo muri ibyo bibazo byose nabuze icyo musubizamo nkomeza kubika umutwe mu biryo ……
Bella-“Ko utansubiza se? Urasuzugura? Niba usuzugura rero ntabwo nkikwibiye ibanga”
Nazunguje umutwe mpakana ahita yongera kumbaza,
Bella-“Niko se witwa nde?”
Njyewe-“Nitwa Uwase Divine”
Bella-“Uwase Divine? Ndabona noneho utangiye kuvuha, aha turi se urahazi?”
Muri ako kanya natangiye kumubwira uko byagenze ngo ngere aho hantu ndetse biba ngombwa ko mubwira uko byose byatangiye kugeza ubwo nari ndi imbere ye, hashize akanya katari gato yiyumvira aba arambwiye.
Bella-“Umva! Rangiza kurya ujye kuryama, ejo mu gitondo uzazinduke wirwaje ubundi twirirwane nzakubwire ko ubu ushatse Imana yakugabira ukazaba undi wundi niba uzi ubwenge”
Njyewe-“Hanyuma se ko nari kuzinduka nkomeza urugendo rujya iwacu?”
Bella yahise ansubiza vuba ati,
Bella-“Ibyo ba ubyibagiwe wowe uzakore ibyo nkubwiye ibindi ubyihorere, ntuzigire akamara ngo wange kunyumvira”
Ibyo byose byakomezaga kuntera inkeke nkibaza iyo bijya niyo bigana, nagiye kuryama mu cyumba cyiza cyane, mbere yo kuryama Bella yongera kunyihaniza ko ngomba kumwumvira….naratuje ninjira mu mashuka ndaryama.
Mu gitondo nakangutse numvise umuntu ukinguye, yari wa mugore nahise neguka maze ahita ambwira,
We-“Bite? Waramutse ute? Waraye neza?”
Njyewe-“Yego”
We-“Ngaho byuka witegure tugende”
Njyewe-“Ariko ndumva ntameze neza. Ndi kubabara umutwe”
We-“Yoooh! Ihangane wasanga ari uko waryamye ukerewe, ngaho ongera wiryamire”
Nongeye kuryama nyuma y’ akanya katari gato urugi rwongeye gufunguka, numvise ijwi rya Bella,
Bella-“Nta kibazo rwose Mabuja, erega buriya nzi kwita kubana nuko nyine….nako Divine Uwase ntabwo ari umwana, ni inkumi”
We-“Eeeh! Ese wamenye n’ izina rye?”
Bella-“Eeeh! Cyane mabuja”
We-‘Ngaho rero umwiteho ambwiye ko atameze neza, ngo ari kubabara umutwe, turagiye naha n’ imugoroba”
Bella-“Murakoze Mabuja”
We-“Nizere ko nta kibazo cy’ amafaranga ufite?”
Bella-“Oya ntacyo rwose Mabuja, amafaranga arahari rwose”
Bongeye gusohoka, hashize akanya numva imodoka hanze ihinda aho nari ndi natangiye gutekereza cyane ndetse ndabyuka ndicara numvise ubwoba muri njye ariko ndatuza nkiri aho, Bella yarinjiye, akuramo imyenda y’ akazi n’ ingofero yari yambaye ajugunya aho asigarana ijipo nto n’ agapira yari yambariye imbere, muri ako kanya nabonye abaye mushya mu maso yanjye ahita atega ikiganza arambwira vuba,
Bella-“Kora aha! Urabikoze! Uri umukobwa mwiza cyane, byuka ahubwo tujye muri salon!”
Ako kanya nahise mbyuka vuba na bwangu tujya muri salon, atangira kunsukira icyayi n’ imigati y’ ubwoko bwose nanjye si ukurya nivayo, maze kumva uko mbaye Bella atangira kumbwira,
Bella-“Uwase Divine! Kalibu rero! Nizere ko wamaze kubona neza urugo urimo, ni urugo rufite buri kimwe cyose nawe amaso araguha, aha rero tuhaba turi abo….batatu gusa, databuja na Mabuja, umuzamu we sinjye mubara”
Nakomeje kwitegereza Bella nawe akomeza kumbwira,
Bella-“Icyatumye rero nanga ko ugenda ndagira ngo tuganire, tuganire kandi ibintu by’ ibanga rikomeye, ese ubundi mu buzima uzi ibanga icyo ari cyo?”
Naracecetse mbura icyo nsubiza Bella, nawe akomeza kumbwira ati,
Bella-“Ubundi ibanga ni ikintu gikomeye, ni ikintu wemera kwanga kuvuga niyo bakubwira ko bagiye kukugirira nabi bwose, mbwira niba witeguye kugira ibanga mbimyenye unansezeranye ko utazamvamo”
Njyewe-“Ariko se ibyo byose n’ iby’ iki ko numva ngize ubwoba”
Bella-“oya humura, wowe mbwira ko ibyo ndakubwira ari ibanga kandi biri mu nyungu zawe, niwikura amata mu kanwa ibyo birakureba”
Nakomeje gutuza umutima ariko binyanga mu nda nyuma y’ akanya gato ahita ambwira,
Bella-“ Urareba hano twicaye….ni mu rugo rwiza rufite byose nako ntacyo nawe utibonera erega uri mukuru… ibaze hano ari nk’ iwanyu, uri umwana umwe w’ ikinege, ugafungura amayira yose yasibanywe muri uru rugo, wabyakira ute igihe cyose ugize icyo wifuza ugiye ukibona mbese…ubuzima bwo muri paradizo”
Nakomeje gutuza,
Bella-“Urabibona ute mu nzozi….nawe byumva tekereza neza Uwase mwiza, umukobwa muto w’ itoto mbega!”
Nyuma y’ akanya katari gato maze nongera kumubwira nti,
Njyewe-“Byaba ari byiza”
Bella-“Ntiwumva se ngaho nsezeranya rero ko ibyo ngiye nibyo tugiye gupanga byose uzabigira ibanga”
Nkibitekereza yahise akomerezaho,
Bella-“Ndabizi ni yego! Sibyo!”
Nakomeje gutwarwa n’ amagambo ya Bella, ndetse numva koko ngeze ahantu heza yambwiraga muri ako kanya ndikiriza nemera kumira ibanga sinzarimene ari nako akomeza gusukiranya amagambo,
Bella-“Ntiwumva se….noneho reka nkubwire ukuri, Divi! Ejo wambwiye ibyawe, umbwira uburyo iwanyu bakwanze bakajya kukujugunya, kugeza ubwo wari upfuye utaha none wisanze hano, mbwira ibyo byose wabibwiye Boss na Mabuja cyangwa?”
Narikanze musubiza vuba,
Njyewe-“Yego”
Bella-“Ko numva…..ariko nta kibazo kubabwira ko wababeshye biroroshye kuko icyo bashaka ndakizi”
Njyewe-“Ko nababeshye?”
Bella-“Yego! Itegure kubibabwira ahubwo batashye, ukababwira ko wababeshye kugira ngo bagukure ahantu hamwe bakujyane ahandi ukomeze kuzerera nkuko wabimenyereye”
Njyewe-“Ngo…ngo kuzerera?”
Bella-“Ceceka wumve, Boss na Mabuja bafite ikibazo cyo kuba bafite ibya mirenge bakaba barabuze ababirya, Mabuja asama zivamo, bagerageje kwivuza byaranze, kugeze ubwo nabumvirije nkumva ibyifuzo byabo”
Bella yakomeje kumbwira,
Bella-“Divi! Ugomba kubwira Boss na Mabuja ko uri imfubyi, ndetse wabaga mu muhanda”
Njyewe-“Oya….oya ntabwo nzi kubeshya”
Bella-“Humura nta kibazo kirimo, kuvuga ko uri imfubyi ndetse wabaga ku muhanda bizatuma uba umwana w’ ikinege muri uru rugo, uzajya ubona icyo ushaka cyose, ubeho neza, uhindure ubuzima wibagirwe iwanyu…..numara kumenyera uzasubirayo cyera usanga bateze ibiganza bakeneye ubufasha bwawe”
Ibyo nabwiwe na Bella ntabwo nabyiyumvishaga habe na mba, ntabwo numvaga ukuntu nakwihakana ababyeyi n’ umuryango nkemera kwitwa umwana w’ abandi
Numvaga byaba ari Ishyano nkuko ikintu kibi cyose Mama yajyaga ambwira ko ari ishyano gusa kandi Bella yakomeje kubinyumvisha ndetse abinsindagiramo n’ imbaraga nyinshi bigerekaho no kuntera ubwoba bw’ iryo banga, ambwira ko nimbyemera ari ryo Shya ryanjye, nyuma y’ umwanya utari muto nikije umutima ndemera……………………
Ntuzacikwe na Episode ya 8 y’inkuru, NTA SHYA RY’ ISHYANO ejo mu gitondo
UMUSEKE.RW


c: text/html

text:
EPISODE 73: Alide aratunguwe Christian amwambitse impeta! …Bosco na we ntaracika intege
Murayigezwaho na www.rubay.rw – Rubay Stories
… Bosco yahise agira amatsiko menshi cyane yo kumenya icyo Juru yaba atekereje cyaza ari nk’igisubizo ku kibazo cyari kiremereye umutima we. Yahise abwira Juru ati:
“Mbwira mu magambo arambuye uko bimeze mwana.”
Juru –“Man rero ntabwo nzi niba ibi bintu binyuze mu buryo bwiza, ariko ntabwo nanezezwa no kubona mushiki wanjye yegukanwa n’umuntu ntazi. Ikintu tugiye gukora rero ni iki. Tugiye gushaka uburyo tuzasura uriya mukunzi wa mushiki wanjye. Tubanze tugende duse nk’abamuneka. Tubanze tumenye imbaraga afite mu kugumana umutima wa Alide, intege nkeya afite. Niturangiza tuzareba amahirwe dufite mu kuba twatuma bangana ndetse turebe n’imyaku twaba dufite uko ingana. Ibyo byose nitumara kubirebaho, tuzicara hamwe twige ukuntu impande zombi twazishyira urusika hagati.”
Bosco – “Mwana ibyo ndumva kwaba ari ugukoresha imbaraga utanya abantu. Ndumva bitaba ari inzira nziza kuko bishobora kubangamira umunezero umuntu yifuza kugira mu buzima. Yego Alide ndamukunda, ariko ntabwo nshaka kugira uruhare mu kwangiza ibyishimo bye man. Mushiki wawe yanyuze muri byinshi bihagije ku buryo ubu akeneye umuhoza amarira kandi akabaho neza cyane.”
Juru yahise akubita Bosco ku rutugu asa nk’umukomeza aramubwira ati:
“Niyo mpamvu nshaka ko ari wowe uzandongorera mushiki wanjye man. Umva ibyo umwifuriza ukuntu birenze. Gusa se ariko ni nde wakubwiye ko ngiye gukoresha imbaraga ntanya Alide na Christian? Wanyumvise nabi. Nako nari ntararangiza kukubwira.”
Bosco – “Ngaho komeza umbwire mukuru wanjye.”
Juru – “Wakabimenye se ko ndi mukuru wawe wa mwana we.”
Bahise baseka Juru akomeza kubwira Bosco ati:
“Ndashaka gushyira hanze uriya mujama ku buryo mushiki wanjye azabona undi muntu umurimo imbere, noneho akifatira umwanzuro ko bakomeza cyangwa barekana. None se ntujya wumva bavuga ko umuntu ari mugari? Yego umuntu ni mugari, ariko hari hafi wamugera umumenya. Rero hari igice ku muntu tubonesha amaso, ariko hari n’ikindi tutamenya kereka abitubwiye. Rero muri bimwe bigize umuntu tutabona, mu bibi harimo ubwoba, ishyari, urwango, kwihorera, ubugugu, uburakari ndetse n’ikindi kimwe ntazi. Noneho mu byiza harimo, Kwifuza ibyiza, urukundo, imyizerere, ubushake mu guhuza ibitsina (Sex), icyizere, ubushake bwo gukora (uko abyiyumvamo) ndetse no gukundwakaza. Ibyo bintu byose iyo ubimenye ku muntu, uba umenye umuntu we wa kabiri tutabonesha amaso. Muri bimwe bibi navuze rero ndizera ko aribyo byinshi bimugize akaba ari na byo tuzamurikira Alide.”
Bosco yarumiwe nuko abwira Juru ati:
“None se dusanze ibyiza aribyo byinshi kurusha ibibi mwana. Byatuma Alide arushaho kumukunda.”
Juru – “Nanjye nibwo bwoba mfite kuko nabonye iriya niga ari umuhanga na yo. Ikindi kandi mushiki wanjye ari mu bantu bashishoza, simpamya ko yaba yarakunze Christian atabanje kureba ziriya ngingo. Ariko reka tubigerageze nidushya tuzashye nta kundi.”
Bosco – “None ubwo uruhare rwanjye ni uruhe?”
Juru – “Urumva se rwaba uruhe muswa? Ukwiye kwigarurira umutima wa Alide nyine. Mubere inshuti isanzwe kugira ngo abone ko niyo yaguhonda utanoga. Erega kariya gakobwa karagukunda nuko ntazi ibyagateye. Uzi ko wagira ngo bagahaye imiti mwana.”
Bosco – “Ubwo se wowe byose uzabyikorera.”
Juru – “Sha se ntarwanye ku rukundo rwa nyarwo naba ndi umuntu nyabaki? Uretse ko uriya mutipe akuzi, rero ntabwo byaba ari igitekerezo cyiza bigaragaye ko ubirimo tu.”
Bosco yahise afata Juru mu nkokora nuko na Juru amufata mu nkokora barangije bahuza imitwe. Bagezeho baratandukana ndetse Bosco ashimira Juru ku bwa byose amukorera. Juru ari gutaha yagiye yibuka amagambo umukunzi we Linda yamubwiye agira ati,
“Cherie ndakwinginze ukore igishoboka ariko Alide na Bosco basubirane. Ntabwo nzi inzira uzabikoramo ariko ndahamya neza ko nawe ubona ko ari umwanzuro mwiza wo gukora. Umutima wanjye uzanezerwa ubwo nzaba ndi umugore wawe, ariko bizaba agahebuzo ubwo Alide na Bosco bazaba barabaye umwe. Barakundana bariya bana.”
Juru na we yahise yibwira muri we ati:
“Kibasumba cyanjye, Juru wawe agiye gukora igishoboka cyose.”
Amasaha yarashyize arashyika kuri Baho na Alide nuko Christian na we ahagerera ku gihe aza kubatwara. Christian agikubita amaso umuhungu we ibyishimo byaramurenze nuko ahobera Baho inshuro zitabarika. Yahise abwira Baho ati:
“Mwana wa, ntabwo narinzi ko uri mukuru bigeze hano. Harya wiga mu mwaka wa gatatu w’amashuri abanza?”
Baho – “Oya papa. Niga mu mwaka wa kane.”
Christian yaratunguwe kubona umwana we ageze mu mwaka wa 4 w’amashuri abanza kandi akiri muto. Yahise areba Alide nuko aramubwira ati:
“Cherie ibi bishoboka gute? Baho aracyari muto cyane. Singira ngo afite imyaka 8 ubu ra?”
Alide – “Baho yatangiye amashuri abanza afite imyaka itanu. Amashuri y’incuke yayize umwaka umwe, nuko mbonye afite ubushobozi musabira kujya mu mwaka wa 1 ku myaka itanu. Babinyemereye rero ntabwo nazuyaje ndetse mbona ni umuhanga ndamureka arimuka.”
Christian yahise ahobera Alide nuko aramubwira ati:
“Warakoze, ntewe ishema nawe ndetse na Baho.”
Christian yarongeye ahobera Baho nuko ahita amushyira mu modoka. Alide na we yarinjiye baragenda. Alide yatangiye gusa nk’uwibaza ku rukundo abona Christian amukundira umwana gusa ntiyabitindaho cyane ko bari baremeranyijwe ko amubera papa w’umwana kandi n’umwana we yari yaramaze kwizera ko Christian ari se. Bari kugenda Alide yahise abaza Christian ati:
“Cheri, ni ukuri uzavamo papa w’abana mwiza cyane. Iyo ni impano abasore benshi badafite.”
Christian yahise aseka nuko asubiza Alide ati:
“Gira uti ahubwo ndi papa w’abana mwiza. Baho ndamukunda cyane kandi nawe ndagukunda cyane. Ni mwe muryango mfite kandi iyo mbyibutse buri gihe mpita nshima Imana yampuje namwe.”
Alide – “Urakoze pe.”
Yabajyanye i Nyamata kure y’Umujyi, ahantu heza cyane kandi hatuje. Alide yarahageze abona ni heza cyane nuko abwira umukunzi we ati:
“Cheri aha hantu ni heza ndahakunze.”
Christian – “Uri buze kuhakunda cyane.”
Christian yagiye gukina na Baho nuko Alide asigara yicaye ari kubitegereza. Alide iyo yarebaga Christian yabonaga ari umugisha Imana yamuhaye. Yabonaga aribyo byishimo yari akeneye nubwo umutima we wasaga nkaho utari hamwe kandi utanyuzwe nibyo abona. Muri we yarari kureba impamvu afite zituma akunda gukunda Christian ku kibi n’icyiza akabona ni nyinshi. Yabonaga nta muntu ushobora kwita ku mwana we kandi akamukunda nk’uko Christian abikora. Nubwo ibyo byose yabaga abyibaza, iyo yakubitaga agatima kuri Bosco, akibuka ukuntu yamubwiye amwikuramo ndetse asa nk’umwirukana mu buzima bwe, akumva yakwigarura ariko nabwo akihagararaho. Aline akiri kwibaza ibyo yatunguwe no kubona Bosco amuhamagaye. Yarebye kumwitaba ariko arayireka irinda ivaho. Bosco yahise amwoherereza ubutumwa bugufi bugira buti:
“Nkwifurije umunsi mwiza wuzuye imigisha y’Imana. Ndagukunda!”
Alide yahise yumva hari ikintu gitikuye ku mutima we nuko ahita abyirengagiza arahaguruka na we ajya gukina n’umwana we na Christian. Hashize umwanya Christian abwira umuhungu we ati:
“Mwana wanjye itegereze ibiti biri hano ndetse n’ikirere noneho umbwire ikintu ubona.”
Baho – “Ndabona nyine ibyo uvuze Papa.”
Christian – “Nta kindi ubona? Komeza kwitegereza neza.”
Baho – “Papa ndabona wowe na Mama”
Christian ibyishimo byaramurenze aba ateruye umwana we aramuzengurutsa, ari nako Alide abyitegereza akumva aranyuzwe muri we. Yahise yibwira muri we ati:
“Mana ushimwe kuba ntazi se wa Baho, gusa ndagushima kandi nyuzwe na Christian wazanye mu buzima bwacu. Ni we mubyeyi Baho yari akeneye.”
Christian yaraje nuko asaba Alide ko yaza akagira aho abajyana. Yabajyanye mu busitani bwiza cyane nuko asaba Baho ko yazirika Mama we agatambaro mu maso noneho bakamutungura. Alide yarasutamye nuko umwana we amuzirika agatambaro mu maso. Hashize umwanya Baho yongera kumukura agatambaro mu maso, Alide yitegereje amera nk’ukubiswe n’inkuba. Yabonye imbere yabo haje gafotozi kandi na Christian amuhagaze iruhande n’impeta mu biganza. Yahise abwira Alide ati:
“Ndifuza kumara ubuzima bwose nsigaje ku isi ndi kumwe na we mukundwa! Ese uzemera kumbera umufasha, tukarera Baho kugeza na we yuzukuruje?”
Ibaze: Alide arabyitwaramo ate?
NTUZACIKWE NA EPISODE IZAKURIKIRA.
Kurikira indi nkuru ndende yitwa ISI Y’URUKUNDO ndetse nindi yitwa UKURI kuri:
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW

robotstxt: allowed

filter: keep


text:
KUREBA MU ISEZERANO RYA KERA (AMATEGEKO)
Ibitabo bitanu bibanza bya Bibiliya byitwa, iby’amategeko, kuko birimo amategeko Imana yahaye aba Isiraeli ikoresheje Mose, nubwo harimo n’inkuru yuko byagenze. Mose niwe wa byanditse.
IGITABO CY’ITANGIRIRO
Izina ry’iki gitabo rikomoka kuri “Septuagint” risobanura “itangiriro, isoko, cyangwa ivuko.” Mu mwaka wa 250 mbere ya Kristo, Isezerano rya kera ryahinduwe kuva mu gihebulayo bijya mukigereki. Umunya mateka witwa Josephus yavuze ko iryo hindura ryakozwe n’abatambyi 72 noneho iri jambo “Septuagint” rikomoka mw’ijambo mukigereki ryitwa “seventy” “mirongo irindwi” Yesu na Paulo bigeze kuvuga kunsobanuro ya Septuagint,.
Itangiriro n’igitabo cyivuga iby’itangiriro. Cyitubwira iby’itangiriro ry’ijuru n’isi, itangiriro ry’umuntu, iry’icyaha, n’itangiriro ry’umugambi w’Imana wo kuzana igisubizo ku cyaha. Ibice cumi na kimwe bibanza bitubwira iremwa ry’isi n’umuntu, uko icyaha cyaje nuko cyirimbura, n’umwuzure wa Nowa nibya kurikiyeho nyuma yibyo.
Igice cya 12 kugeza kucya 50 hatubwira ibya Aburahamu n’umuryango we, aho Imana yari kuzanyura gucungura abantu.
Ibice byingenzi.
1) Kuremwa kw’ibintu (1:1-2:3) Iyo umuntu aza kubaho ku bw’impanuka gusa ntagaciro aba afite, nta shingiro ryari kubaho ryo kumenya ikibi nikiza. Ariko Imana yamuremye mw’ishusho yayo (1:26, 27). Umuntu afite agaciro karuta ak’inyamaswa, ibimera ndetse n’ibindi tubona ku isi. Umuntu afite ubushobzi bwo kugambirira, kuvuga, gutangara, gutekereza, no kwiyumva. Kuko dufite umuremyi dutegekwa nawe nk’uko umwana ategekwa n’umubyeyi we, Imana yahaye umuntu inshingano zo gutunganya isi (1:28; 2:15) ikaguma ar’iyi Mana, (zaburi 24:1) twebwe tukaba abakozi gusa.
2) Gushakana (2:18-25) gushaka cyari igitekerezo cy’Imana si cy’umuntu, intego y’Imana nuko umugore yuzuza umugabo we, noneho akagira agaciro nk’umufasha. Kandi umugambi wayo kwari ugushingiranwa n’umugore umwe k’umugabo umwe kandi bakabana iteka ryose, (Matayo 19:3-6)
3) Kugwa kw’umuntu (3:1-24) Mugihe Eva yatangiye gushidikanya iby’Imana yababwiye, yahise agwa mu cyaha. Inzoka imusezeranya ko azamera nk’Imana (5) buri gihe icyaha kituzaho gishingiye kur’iryo rari ryo gushaka kumera nk’Imana, tukishyiriraho amategeko yacu ubwacu. Ingaruka y’icyaha turayibona muriyo nkuru, byatumye umubano wabo n’Imana ucika, umubano w’umuntu n’abagenzi be, umuntu n’umutima we, hanyuma umuntu n’isi tubamo.
4) Umwuzure (6:1-9:29) uko igihe cyagendaga niko umubare w’abantu wiyongeraga n’ibyaha bikiyongera (6:5) Imana yahisemo gutsemba ikiremwa muntu igatangira bushya iciye muri Nowa n’umuryango we. Nowa n’urugero rwiza rw’umuntu mwiza w’umwizerwa uhamya iby’Imana hagati y’abatizera (Abaheburayo 11:7, 1pet 3:20)
5) Aburahamu (12-23) Imana yahamagaye Aburahamu imuvana mu muryango mwiza ariko wa gipagani, (12:1-3) Aburahamu yemeye umuhamagaro atazi aho azagana (Abaheburayo 11:8) Imana yagiranye isezerano na Aburahamu, imuha umuhungu wo muza bukuru, igerageza kwizera kwe. Ubuzima bwo kwizera, no kumvira kw’Aburahamu bizabere abizera bose urugero. (4:1-25)
6) Isaka (24-26) Imana yahaye Isaka umufasha (24:1-67) Isaka abyara impanga (25:21-26) yari umunya mahoro (26:12-22) Imana ikomereza isezerano yagiranye n’Aburahamu muri Isaka (26:23-25)
7) Yakobo (27-36) ariwe gatoya mu bana ba Isaka, yajyaga ab’umuriganya, akoresha abandi kugirango abone inyungu ze, ntibyabuza Imana gukomeza isezerano ryayo kandi iramuhindura ab’umuntu w’Imana.
8) Yozefu (37-50) bene se baramwangaga kuko yakundwaga na Yakobo cyane, bituma bamugurisha nk’umucakara, ariko ubwo bugome Imana yabukuyemo umugambi ukomeye (50:20)


text:
Burera: Abanyeshuri basaga 400 basobanuriwe uko icuruzwa ry’abantu rikorwa
Abanyeshuri, abarezi, abakozi bo mu rwunge rw’amashuri rwa Kagogo basobanuriwe ndetse bahabwa ubumenyi kubijyanye n’uko icuruzwa ry’abantu.
Taliki ya 26 Werurwe, abanyeshuri, abarezi n’abakozi barenga 400 bo mu rwunge rw’amashuri rwa Kagogo, ruherereye mu murenge wa Kagogo, ho mu karere ka Burera, bahawe ubumenyi ku buryo icuruzwa ry’abantu rikorwa.
Superintendent of Police (SP) Dieudonné Rwangombwa, akaba ayobora Polisi y’u Rwanda muri aka karere niwe wigishije ndetse asobanura ibijyanye n’icuruzwa ry’abantu.
SP Rwangombwa, yasobanuriye abo banyeshuri ko abakora bene ubu bucuruzi babwira abo bashaka kujya gucuruza ko bazabaha akazi cyangwa bakabashakira amashuri meza mu bihugu by’amahanga.
Yagize ati: “Iyo babagejeje iyo babajyana, babambura ibyangombwa byose bibaranga, hanyuma bakabakoresha imirimo ivunanye kandi nta gihembo, ndetse bakabashora no mu bindi bikorwa by’urukozasoni nk’ubusambanyi”.
SP Rwangombwa yagize kandi ati:” Ni gute umuntu mutaziranye, ndetse mutanafitanye isano aza akakwizeza biriya bitangaza maze ukemera ko ari ukuri, Uba ugomba guhita ubona ko izo mpuhwe ari iza bihehe, ko zihatse ikintu kitari cyiza, bityo ukamwamaganira kure, kandi ugahita ubimenyesha Polisi y’u Rwanda n’izindi nzego zibishinzwe zirimo iz’ibanze kugira ngo ahite afatwa”.
Yakomeje ababwira ati:”Mukwiye kunyurwa n’ibyo muhabwa n’ababyeyi banyu cyangwa ababarera aho kurarurwa n’ibishobora kubashyira mu kaga.”
SP Rwangombwa, yasabye kandi abo banyeshuri kutanywa no kudacuruza ibiyobyabwenge nk’urumogi, aha akaba yarababwiye ko uretse kuba bitemewe n’amategeko, bitera uwabinyoye gukora ibyaha nko gukubita no gukomeretsa, gufata ku ngufu n’ibindi .
Yababwiye na none ati:”Hari bagenzi banyu bajya bava mu ishuri kubera gutwara inda zitateganyije bitewe no kunywa ibiyobyabwenge. Mukwiye kubyirinda kandi mugaha amakuru Polisi y’u Rwanda y’ababinywa , ababicuruza, n’ababikwirakwiza.”
Yongeyeho ati:”Nk’uko byitwa, ibiyobyabwenge byangiza kandi biyobya ubwenge bw’uwabinyoye, Ntushobora gutsinda mu ishuri ubinywa, mukwiriye kwirinda no kurwanya ikintu cyose gishobora kwangiza ahazaza hanyu”.
Mukantaganda Juliette, umuyobozi w’iri shuri, yashimye Polisi y’u Rwanda muri aka karere kuri ubwo bumenyi yahaye abo banyeshuri kandi abasaba kuzirikana no gukurikiza inama bagiriwe.
Intyoza.com


text:
Umusomyi wacu yabajije aho yakura umuti wo kunyara ku buriri kandi ari mukuru.Ngo ni ikibazo yahoranye kuva akiri muto.Abakuru bamubwiraga ko nazana umugore akagira n’abana bizacika.Nyamara abana bamaze kuba 4 bikimukurikirana.
Ishyano muraribarirwa!
Aho bibera bibi cyane ngo ni uko umugore we amuhoza ku nkeke amwita inkunguzi.Uko babyutse,ikibazo aba ari kimwe buri gihe: « Abana bazajya banyara ku buriri, nawe unyare kugeza ryari? »Ngo kubera kwanga ikimwaro no kwiteza abana,yagezeho akajya yirarira mu kabari.
None rero ati « Mungire inama cyangwa mumbwire umuti waba uwuhe kugira ngo nsubire iwanjye mu buryamo nk’abandi bagabo nta pfunwe. » Ubusanzwe,ibibazo nk’ibi abantu bakunze kubyihererana, bakumva nta mpamvu yo kujya kwa muganga kandi ntaho baribwa cyangwa bababara.
Kwirinda biruta kwivuza
N’ubwo nta wundi ushobora kukwandikira umuti ukwiye uretse muganga,ariko burya ngo « Kwirinda biruta kwivuza. »Icyiza kuruta byose ni uko abo bireba bose bakumva ko icyo kibazo ari indwara cyangwa ibimenyetso(symptômes) by’indi ndwara, ko atari UBUKUNGUZI(porte-malheur).
Mu ndimi z’amahanga,iyi ndwara yitwa « énurésie »(pipi nocturne au lit).Impamvu ziyitera ni nyinshi kandi ziratandukanye.Ishobora kuba indwara y’igisekuru cyangwa y’ikiryango(héréditaire),bityo ikaba uruhererekane.Icyo gihe,bene ubwite biga uko babyitwaramo.
Hari n’ubwo iterwa n’uko urwungano rw’inkari(système urinaire)rudakora neza cyane cyane nk’iyo agasabo k’indurwe(vessie)gafite ibibazo.Ahangaha ni bwo iba ikimenyetso cy’izindi ndwara zitandukanye nka Diabètes, Alzheimer,umuhangayiko ukabije(stress),n’izindi.
Uko wabigenza
N’ubwo uwatse ubufasha atatubwiye imyaka ye,akwiye kumenya ko abantu bageze mu za bukuru(hejuru ya 75)batangira kugira ibi bibazo(abagore kimwe n’abagabo) kuko imitsi imwe n’imwe iba yararegeye ku buryo inkari zimena(fuites urinaires)nk’uko biba ku mwana uri munsi y’imyaka 5 utaragira imitsi y’ikibuno(sphincter)ikomeye.
Aho kwigunga cyangwa ngo arare mu kabari,agomba kurushaho kwiyitaho: kwihagarika kenshi(aux toilettes)nta kurindira cyangwa gutegereza cyane,kandi akirinda gufata ibinyobwa ibyo aribyo byose nyuma ya saa kumi n’ebyiri z’umugoroba(18h)kugira ngo bitamutera kubyuka kenshi nijoro cyangwa kwiganyira kubyuka ari byo byongera ibyago byo kunyara ku buriri bene ako kageni.
Iyo bikomeje,nta kundi ni ukwegera muganga kuko ashobora kukwandikira imiti wafatanya na alarme (STOP PIPI) igukangura mu gihe cyose umubiri ugaragaje ubushake bwo kunyara nijoro.
Ntibitangaje ko yanakugira inama yo kwambara imyenda y’imbere yabugenewe(couches ou protections à énurésie)nk’uko abagore n’abakobwa babigenza iyo bari mu mihango.Ahasigaye ni ahawe kuri urwo rugamba rwo kwisubiza icyubahiro.
Sources: medisite.fr
By Protogène BUTERA


text:
IBIKORWA
Ibikorwa bya HDP, bigaragarira mu mashami agize uwo muryango. Buri shami riba rifite ibikorwa byihariye rikora, rimwe na rimwe hamwe n’umufatanyabikorwa runaka. HDP ifite ishami ritanga amahugurwa anyuranye, yifashishije abakozi bayo ndetse n’abafatanyabikorwa banyuranye. Ayo mahugurwa akorerwa ku bwumvikane na HDP n’uyakeneye wese, bivuze ko HDP iyo bibaye ngombwa isanga ukeneye ubwo bumenyi aho aherereye hose. Ayo mahugurwa yunganirwa n’ubundi bujyanama bunyuranye , ibiganiro , ingendo shuri , byose biyobowe n’ababifitemo uburambe HDP iba yatoranyije . Aha twakibutsa ko HDP ifite ubunararibonye mu bijyanye no gufasha kwiteza imbere bigendeye ku mihigo, Kongerera ubumenyi urubyiruko ku bijyanye n’ubuzima bw’imyororokere , kwisungana mu mashyirahamwe hagamije kumvikanisha ijwi ryawe no kwishakamo ibisubizo.
Nkuko biri mu muco wa HDP, ibikorwa byose bishingira ku mihigo, bitabujije ariko ko n’andi mabwiriza atabogamiye umuryango, yakubahirizwa cyane hagendeye k’ubwumvikane n’umufatanyabikorwa. Hagambiriwe kongera umutungo wa HDP no kwigira , ingamba nyinshi zigenda zishyirwa mu bikorwa , ni muri urwo rwego HDP igenda igerageza kwinjira muri gahunda zinyuranye zibyara inyungu.
Nkuko HDP ifasha umuturage kwiteza imbere, nayo igomba gutanga urugero, ikagira ibikorwa byinshi biyongerera umusaruro n’ubushobozi.
Iyo gahunda rero ifite agashami kayishinzwe, kareba ubumenyi HDP yibitseho kakabubyaza umusaruro mu kubusangiza n’ababukeneye aho bari hose. Kagizwe n’abantu bafite ubunararibonye bunyuranye baturutse mu miryango inyuranye , irimo nyine HDP. HDP igaraga kandi mu bikorwa binyuranye biri mu : Buzima Rusange ; Uburezi ; Kwihangira imirimo ; Kumenya gucunga neza umutungo ; Kubika neza amakuru anyuranye no kuyabyaza umusaruro.


text:
Gisagara: Barinubira kutishyurwa ibyabo byangijwe n’ikorwa ry’umuyoboro w’amashanyarazi
Mu Karere ka Gisagara hari abaturage binubira kuba barangirijwe imyaka ahashinzwe amapironi atwara insinga z’amashanyarazi, hakaba hashize igihe kirenze umwaka batarishyura ndetse hakaba hari n’abategereje imyaka itatu.
Mu binubira kuba bamaze igihe bategereje kwishyurwa, harimo abatuye mu Kagari ka Bweya ho mu Murenge wa Ndora, bavuga ko umwaka ushize bategereje kwishyurwa ariko amaso akaba yaraheze mu kirere.
Umwe muri bo agira ati “Baraje batwangiriza imyaka, hanyuma baratubarira, bakajya batubwira ngo amafaranga araje, ukwezi kugashira, bakakubwira ngo muzagaruke mu gutaha, bakatwohereza ku bashinzwe ubutaka no kuri SACCO tukavayo, bakatubwira ngo mwihangane, twaheze mu gihirahiro”.
Abafite icyo kibazo mu Kagari ka Bweya honyine ngo bagera kuri 30. Harimo abavuga ko babariwe ibihumbi bibarirwa muri 70, ariko hari n’uvuga ko bamurimo ibihumbi 300.
Bose bavuga ko ikibababaza kurusha ari uko hari bagenzi babo bishyuwe, babwirwa ko haherewe ku bagombaga kwishyurwa makeya, ariko bo bakaba bakomeje gusiragizwa.
Muri iki gihe abantu barimo kwishyura amafaranga ya mituweri, barushijeho gutekereza ku byabo byangijwe, kuko bari biteze ko igihe cya mituweri kizagera baramaze kwishyurwa bakabasha kuyabona biboroheye, none na n’ubu ngo biracyabakomereye.
Uwitwa Innocent agira ati “Tumaze umwaka urenga twirukanka kuri ariya mafaranga, duhangayikishijwe n’abashaka amafaranga ya mituweri batumereye nabi. Baraza waba uragiriye umuturage agatungo bakagatwara, ngo wishyure mituweri. N’ubu tuvugana bantwariye ingurube kandi ni iy’umuvandimwe wanjye, si iyanjye”.
Mu Murenge wa Gishubi ho hari abavuga ko bategereje kwishyurwa imyaka ikaba igiye kuba itatu.
Uwitwa Habyarimana agira ati “Bishyuye abantu mu cyiciro cya mbere, nta yandi mafaranga yongeye kugaruka, kandi abenshi ni abatarayabona”.
Laurent Rutazigwa ushinzwe iby’ingurane muri REG, avuga ko muri Gisagara hari amafishi 3500 bagombaga kwishyura kandi ko bamaze kwishyura 3309, ni ukuvuga 94.5%.
Bakeya basigaye ahanini ngo ni ukubera kutuzuza ibyangombwa bisabwa biba birimo kopi y’indangamutu, kopi y’icyangombwa cy’ubutaka, na kopi y’agatabo ka Banki.
Ati “Ndimo ndatekereza nti wenda abo baba bari muri ba bandi batujuje ibya ngombwa bisabwa. Turimo gukorana n’umugenagaciro kugira ngo asubireyo, kugira ngo muri iki gihembwe cya mbere cy’ingengo y’imari na bo bishyurwe. Gusa hari igihe asubirayo umuturage yabona azishyurwa ibihumbi 20, akanga kwirirwa afunguza konti ku bihumbi 10”.
Ku rundi ruhande ariko, ngo mu bavuga ko babarimo amafaranga harimo abo usanga byari biteganyijwe ko ibikorwa bizanyuzwa mu mirima yabo hanyuma ntibihanyuzwe, usanga bakibara mu bagomba kwishyurwa kandi atari byo.
Na none kandi, kubera ko ngo hishyurwa abafite ibikorwa ahanyujijwe insinga z’umweru zo ku miyoboro minini, ngo hari ababa mu kwabo hanyujijwe iz’umukara zibazanira amashanyarazi mu ngo, bakibwira ko bazishyurwa nka bagenzi babo kandi atari byo.


text:
Muri iki gihe indwara zitandura (Non communicable diseases) ziri mu ziri guhitana abantu benshi haba ku isi ndetse no mu Rwanda. Akenshi ziterwa n’imibereho itameze neza tubaho mu buzima bwa buri munsi, ibyo turya,ibyo tunywa,uko twitwara ndetse n’ibindi.
Muri izi ndwara zitandura iziza ku isonga ni : Diyabeti, kanseri,Umuvuduko ukabije w’amaraso, Asima,….
Muri iyi nkuru rero tugiye kureba uburyo wagabanya isukari ndetse nuko wahangana n’ingaruka z’indwara ya Diyabeti ikomeje kuzahaza ndetse no guhitana benshi muri iki gihe.
Ubushakashatsi bwakozwe ku gihingwa bita “Balsam pear (Plant insulin)” bwagaragaje ko iki gihingwa cyongera umusemburo witwa Insulin mu mubiri, ku barwaye Diyabeti,uyu musemburo uba wagabanyutse, bigatuma isukari izamuka. Iki gihingwa rero ni cyiza cyane ku bantu barwaye Diyabeti.
Ngicyo igihingwa bita “Balsam pear” cyangwa se Plant Insulin
Ni iki iki gihingwa kimarira umubiri w’umuntu ?
Iki gihingwa kigirira akamaro kenshi umubiri.Twavugamo nko :
Kugababya isukari mu mubiri cyongera umusemburo wa Insulin
Gufasha igogorwa ry’ibiryo kugenda neza
Gufasha gutakaza ibiro.
Gufasha abantu bagira ikibazo cy’impatwe(constipation)
Kurinda kurwara indwara z’umutima
Gufasha kuzamura ubudahangarwa bw’umubiri,……..
Mu Rwanda ntabwo duhinga iki gihingwa,ariko hari inyunganiramirire ikoze mu buryo bw’icyayi cyitwa Balsam Pear Tea iboneka hano iwacu,gikoze muri kiriya kimera twabonye haruguru. Iki cyayi rero gikomeje gufasha abantu barwaye Diyabeti cyane.
Ese kimarira iki abarwayi ba Diyabeti ?
• Iki cyayi gifasha inyama bita impindura kuringaniza isukari neza,ikajya ku rugero rwiza,kuko ifasha gusana uturemangingo tw’impindura tuba twarangiritse.
• Kubantu rero bafite ikibazo cy’isukari iri hejuru cyangwa se abarwaye indwara y’igisukari (Diyabeti),iki cyayi kibagirira akamaro cyane,bigatuma isukari ijya ku rugero rwiza mu mubiri.
• Ikindi kandi,ku barwayi ba Diyabeti,kirinda ingaruka zishobora guterwa na diyabeti,nko kwangirika kw’imyakura,n’ibindi bice by’umubiri.
Icyi cyayi rero kirizewe kandi gikoreshwa ku rwego mpuzamahanga kuko gifite ubuziranenge butangwa n’ibigo bikomeye ku isi nka FDA (Food and Drug Administration).
Uramutse ukeneye icyi cyayi,wagana aho HORAHO Life dukorera mu mugi wa Kigali,mu nyubako yo kwa RUBANGURA, muri etaji ya 3 mu muryango wa 302 na 301.Ushobora no kuduhamagara kuri numero 0785031649 / 0788698813 ku bindi bisobanuro.
REBA VIDEO HANO


text:
Yanditswe na Mwizerwa Gilbert
Abaturage bo gice cy’imisozi miremire ya Ndiza mu karere ka Muhanga bavuga ko bafite icyizere ko ibitaro bya Nyabikenke noneho bigiye kuzura .
Aba baturage bavuga ko ubusanzwe bagorwa cyane no kubona serivisi z’ubuvuzi zisumbuye kuko usibye ikigo nderabuzima cya Nyabikenke nacyo cyatangaga serivisi z’ibanze mu buvuzi ubundi berekeza ku bitaro bya Ruli mu karere ka Gakenke cyangwa mu bitaro bya Kabgayi ahantu bemeza ko ari kure cyane, ahanini bitewe n’umuhanda mubi uri muri aka gace.
Kuri ubu imirimo yo kubaka ibitaro bya Nyabikenke yongeye gusubukurwa nyuma yo guhagarara kubera icyorezo cya Coronavirus.Rwiyemezamirimo wahawe kubaka ibi bitaro ngo yari yarabidindije kuko yabitaye mbere bikiri mu ntangiriro, hanyuma mu mwaka wa 2018 bihabwa inkeragutabara arizo zirimo kubyubaka ubu.
Mukabaranga Valentine na Nyirandikubwimana Godelene batuye mu murenge wa Kiyumba bemeza koi bi bitaro biramutse byuzuye bizabagabanyiriza imvune cyane cyane ababyeyi bajya kubyarira kwa muganga .
Mukabaranga ati: “ntababeshye njye nabwiye umugabo wanjye ko ntashobora kongera gusubira kubyara biriya bitaro bituzuye ubushize inda yanguye nabi hafi yo gupfa, nategereje ambiransi ndaheba iza ntakiri uwo kubyara rwose ndashima perezida uduhaye ibitaro akaturinda umuruho w’i Shyira”.
Mugenzi we Nyirandikubwimana ati: “Twarabyifuje igihe kirekire kandi umukuru w’Igihugu yarabitwemereye ubwo aheruka kudusura hano ntekereza ari mu mwaka wa 2015 yatubwiye ko ari ibitaro abitwemereye n’amashuri mu gihe gito kandi biragaragara”.
Dusengimana Euzela muganga uyobora ikigo nderabuzima cya Nyabikenke asanga kuzura kw’ibi bitaro bizaba biri ku rwego rw’Akarere ari intambwe ikomeye izaba itewe mu rwego rw’ubuzima muri aka gace cyane ko iki kigo cyakira abarwayi benshi buri munsi bityo bikabagora .
Ati “iyo hari umurwayi ukeneye ubufasha bwisumbuyeho biratugora ,nubwo hari imbangukira gutabara ariko ishobora no kuba yajyanye undi cyangwa yagize ikibazo bityo umurwayi akahazaharira.”
Umuyobozi w’akerere ka Muhanga madamu Kayitare Jacqueline, ahamya ko ibi bitaro bigiye kuzamura imibereho myiza y’abatuye ku Ndiza,akagira ati “turifuza ko abaturage bacu babaho banezerewe, duteye intambwe, tungutse ibitaro bizavura abaturage bo muri iki gice cy’imisozi, nta mvune bazongera kugira ntago bazongera guhera mu nzu, turabikurikirana biri ku kuzura ukurikije aho imirimo igeze nta kabuza uyu mwaka abaturage bazabikoresha ”
Ibi bitaro byatangiye kubakwa mu mwaka wa 2013, biherereye mu gice cy’icyaro mu misozi ya Ndiza ku birometero bisanga 70 uvuye mu mujyi wa Muhanga bikazafasha abaturage barenga ibihumbi 100 bo mu mirenge 5.
Byashyizwe kurwego rw’ ibitaro by’ Akarere nk’imwe mu nzira zo kwegereza abaturage ibikorwa by’ubuvuzi kuko ubusanzwe aka gace kari kure dore ko kujyayo bigoranye kubera cyane cyane imihanda mibi yaho.


text:
Ni kenshi abakobwa cyangwa abagore usanga hari abinubira imiterere y’amabere yabo ugasanga bashaka kwambara utwenda tw’imbere tubahambiriye cyangwa ubundi buryo bubangamye ku mubiri w’umuntu ; urubuga www.healthdiscovery.com ruvuga ko hari uburyo butari ubu ushobora gukoresha ukagira amabere ameze uko ubyifuza
1. Inama ya mbere batanga ; ni uko umuntu agomba kureka umugongo we ukema kandi buri munsi.
2. Kwambara udufata mabere bita soutien tujyanye n’uko amabere angana no kwirinda urwikubano urwo arirwo rwose ku gituza.
3. Koga amazi akonje ku mabere cyangwa umuntu agakoresha agatambaro karimo barafu mu gihe adakunze koga amazi akonje.
4. Kwambara agafatamabere igihe cyose uri gukora imyitozo ngororangingo.
5. Kwambura kenshi ibiba biyafashe kugira ngo amaraso atemberemo neza ndetse n’uturemangingo tube duhagaze neza.
6. Kuryamira umugongo kugira ngo utaryamira igituza mu gihe cy’ijoro.
7. kwirinda imyitozo ngororangingo ituma wicugusa cyane.
8. Kutamara igihe kinini ku zuba mu gihe utikingiye.
9. Kutikorera ibintu biremereye.
10. Gudakorakora cyangwa kumasa amabere ku buryo burengeje urugero, batanga inama ko ushaka massage yayo yakoresha kereme yabugenewe kandi akayamasa mu cyerekezo cy’uruziga .
11. Kwegeranya amabere hamwe n’ amaboko akubiranye ukayamasa uyazana mu cyerekezo cy’isura yawe.
12. Kutaba mu mazi ashyushye igihe kirekire igihe uri kwiyuhagira.
13. Kudaterura ibyuma biremereye cyane cyangwa binarengeje urugero.
14. Kwirinda poroteyini nyinshi mu biryo ufata.
15. Gukura amaboko inyuma ku badamu bafite amabere manini ngo bibafasha kuba yagira urugero rudakabije mu bunini.
16. Koga ugaramye muri pisine cyangwa se mu y’indi migezi ndetse no kwirinda koga mu buryo butuma igituza cyawe cyikubana n’amazi cyane.
17. Kuryamira ikintu gitambitse ugashyira maguru yawe ku butaka amasegonda make ukimenyereza guhora wemye ndetse ibi ngo bifasha mu kugira forume nziza y’amabere.
Video Abakobwa Beza
Ibyagufasha kugira amabere meza
Ni kenshi abakobwa cyangwa abagore usanga hari abinubira imiterere y’amabere yabo ugasanga bashaka kwambara utwenda tw’imbere tubahambiriye cyangwa ubundi buryo bubangamye ku mubiri w’umuntu ; urubuga www.healthdiscovery.com ruvuga ko hari uburyo butari ubu ushobora gukoresha ukagira amabere ameze uko ubyifuza
Labels: amabere